ขอความร่วมมือเกษตรกรชะลอทำนาปรังรอบสองรอฝนมา ลดความเสี่ยงเสียหายจากการขาดแคลนน้ำ
นายทองเปลว กองจันทร์ ปลัดกระทรวงเกษตรและสหกรณ์ กล่าวถึงสถานการณ์น้ำในลุ่มน้ำเจ้าพระยาขณะนี้ มีน้ำในสี่เขื่อนหลักรวมกันร้อยละ 40 ใช้การได้ร้อยละ 18 หรือประมาณ 3,200 ล้านลูกบาศก์เมตร ยังคงต้องขอความร่วมมือเกษตรกรหากเก็บเกี่ยวแล้วขอให้ชะลอการเพาะปลูกออกไปก่อนจนกว่าจะฤดูฝน เพื่อไม่ให้กระทบการวางแผนจัดสรรน้ำช่วงหน้าแล้งอย่างไรก็ตาม ปริมาณน้ำที่มีอยู่ในแหล่งกักเก็บน้ำ ทั้งอ่างเก็บน้ำขนาดกลางและขนาดใหญ่ที่มีอยู่ทั่วประเทศ ปัจจุบันมีปริมาณน้ำรวมกันคิดเป็นร้อยละ 53 เป็นน้ำใช้การได้ ร้อยละ 32 จะต้องใช้ไปจนถึงสิ้นเดือนกรกฎาคม หรือจนกว่าจะเข้าสู่ฤดูฝน ขณะนี้มีเพียงพอใช้ในการอุปโภคบริโภค รักษาระบบนิเวศและทำการเกษตรต่อเนื่อง โดยจะต้องควบคุมการใช้น้ำให้เป็นไปตามแผนอย่างเคร่งครัดเพื่อไม่ให้เกิดความเสี่ยงกรณีฝนมาล่าช้า รวมถึงฝนทิ้งช่วง